Document ID: 32011D0062
Publication Date: 2011-01-10

Title and Content:
SKLEP KOMISIJE
z dne 10. januarja 2011
o sprejetju četrtega posodobljenega seznama za Skupnost pomembnih območij v alpski biogeografski regiji v skladu z Direktivo Sveta 92/43/EGS
(notificirano pod dokumentarno številko C(2010) 9663)
(2011/62/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (1) ter zlasti tretjega pododstavka člena 4(2) Direktive,
ob upoštevanju naslednjega:
(1)
Alpska biogeografska regija iz člena 1(c)(iii) Direktive 92/43/EGS zajema ozemlja Unije na območju Alp (Avstrija, Italija, Nemčija, Francija in Slovenija), Pirenejev (Francija in Španija), Apeninov (Italija), severnega fenoskandijskega gorovja (Švedska in Finska), Karpatov (Poljska, Slovaška in Romunija), Balkanskega, Rilskega in Pirinskega gorovja, Rodopov ter Saštinske Sredne gore (Bolgarija), kot je podrobno določeno na biogeografski karti, ki jo je 25. aprila 2005 odobril odbor, ustanovljen s členom 20 navedene direktive, v nadaljnjem besedilu: odbor za habitate.
(2)
Pri procesu, ki se je začel izvajati leta 1995, je treba doseči nadaljnji napredek pri dejanskem vzpostavljanju omrežja Natura 2000, ki je bistveni element varstva biotske raznovrstnosti v Uniji.
(3)
Prvotni seznam in prve tri posodobljene sezname za Skupnost pomembnih območij v alpski biogeografski regiji v skladu z Direktivo 92/43/EGS je Komisija sprejela z odločbami 2004/69/ES (2), 2008/218/ES (3) in 2009/91/ES (4) ter Sklepom 2010/42/EU (5). Na podlagi člena 4(4) in člena 6(1) Direktive 92/43/EGS zadevna država članica čim prej, najpozneje pa v šestih letih določi območja v alpski biogeografski regiji, vključena v seznam za Skupnost pomembnih območij, za posebna ohranitvena območja ter določi prednostne naloge za ohranjanje in potrebne ohranitvene ukrepe.
(4)
Seznami za Skupnost pomembnih območij se pregledujejo v okviru dinamičnega prilagajanja omrežja Natura 2000. Seznam za alpsko biogeografsko regijo je zato treba četrtič posodobiti.
(5)
Na eni strani je treba četrtič posodobiti seznam za Skupnost pomembnih območij v alpski biogeografski regiji, da bi vanj vključili dodatna območja, ki so jih države članice od leta 2008 predlagale za območja, pomembna za Skupnost, v tej biogeografski regiji v skladu členom 1 Direktive 92/43/EGS. Obveznosti iz členov 4(4) in 6(1) Direktive 92/43/EGS veljajo čim prej, najpozneje pa v šestih letih po sprejetju četrtega posodobljenega seznama za Skupnost pomembnih območij v alpski biogeografski regiji.
(6)
Na drugi strani je treba četrtič posodobiti seznam za Skupnost pomembnih območij v alpski biogeografski regiji, da bi tako upoštevali spremenjene informacije o območjih, ki so jih države članice predložile po sprejetju prvotnega in prvih treh posodobljenih seznamov Skupnosti. Četrti posodobljeni seznam za Skupnost pomembnih območij v alpski biogeografski regiji tako predstavlja prečiščeno različico seznama za Skupnost pomembnih območij v tej biogeografski regiji. Treba pa je poudariti, da morajo biti obveznosti iz člena 4(4) in člena 6(1) Direktive 92/43/EGS izpolnjene čim prej, najpozneje pa v šestih letih po sprejetju prvotnega ali prvih treh posodobljenih seznamov za Skupnost pomembnih območij v alpski biogeografski regiji, odvisno od tega, v kateri seznam je bilo za Skupnost pomembno območje prvič vključeno.
(7)
Za alpsko biogeografsko regijo so zadevne države članice v skladu s členom 4(1) Direktive 92/43/EGS Komisiji med marcem 2002 in novembrom 2009 poslale sezname območij, ki so jih v skladu s členom 1 navedene direktive predlagale za območja, pomembna za Skupnost.
(8)
Seznamom predlaganih območij so priložile informacije o vsakem območju v obliki, predvideni v Odločbi Komisije 97/266/ES z dne 18. decembra 1996 o obliki informacij za predlagana območja Nature 2000 (6).
(9)
Te informacije obsegajo najnovejšo in dokončno karto območja, ki so jo poslale zadevne države članice, ime, lokacijo in obseg območja ter podatke, pridobljene ob upoštevanju meril iz Priloge III k Direktivi 92/43/EGS.
(10)
Na podlagi osnutka seznama, ki ga je v dogovoru z vsako zadevno državo članico pripravila Komisija in v katerem so določena tudi območja s prednostnimi naravnimi habitatnimi tipi ali prednostnimi vrstami, je treba sprejeti četrti posodobljeni seznam območij v alpski biogeografski regiji, ki so bila izbrana kot pomembna za Skupnost.
(11)
Poznavanje obstoja in razširjenosti naravnih habitatnih tipov in vrst se nenehno dopolnjuje zaradi spremljanja stanja v skladu s členom 11 Direktive 92/43/EGS. Vrednotenje in izbira območij na ravni Skupnosti sta bila zato opravljena na podlagi najboljših trenutno razpoložljivih informacij.
(12)
Nekatere države članice niso predlagale zadostnega števila območij in s tem niso izpolnile zahtev iz Direktive 92/43/EGS za nekatere habitatne tipe in vrste. Za te habitatne tipe in vrste zato ni mogoče sklepati, da je omrežje Natura 2000 dokončno oblikovano. Ob upoštevanju zamude pri prejemanju informacij in doseganju dogovora z državami članicami je treba sprejeti četrti posodobljeni seznam območij, ki ga bo treba pregledati v skladu s členom 4 Direktive 92/43/EGS.
(13)
Ker je poznavanje obstoja in razširjenosti nekaterih naravnih habitatnih tipov iz Priloge I in vrst iz Priloge II k Direktivi 92/43/EGS še vedno nepopolno, ni mogoče sklepati, ali je omrežje Natura 2000 dokončno ali nedokončno. Seznam je treba po potrebi pregledati v skladu s členom 4 Direktive 92/43/EGS.
(14)
Zaradi jasnosti in preglednosti je treba Sklep 2010/42/EU razveljaviti.
(15)
Ukrepi iz tega sklepa so v skladu z mnenjem odbora za habitate -
SPREJELA NASLEDNJI SKLEP:
Člen 1
Četrti posodobljeni seznam za Skupnost pomembnih območij v alpski biogeografski regiji v skladu s tretjim pododstavkom člena 4(2) Direktive 92/43/EGS je določen v Prilogi k temu sklepu.
Člen 2
Sklep 2010/42/EU se razveljavi.
Člen 3
Ta sklep je naslovljen na države članice.
V Bruslju, 10. januarja 2011

Classification:
Level 1 Topics: 100150
100161
100146
100155
Level 2 Topics: 100282
100242
100220
100187
Level 3 Topics: 2825
5283
486
5848
All Topics: 2825
2826
2827
3342
4801
5283
5845